አዳማ ከተማ የሁለት ተጫዋቾችን ዝውውር አጠናቋል
በከፍተኛ ሊጉ በ20 ግቦች ከፍተኛ ጎል አስቆጣሪ ሆኖ ያጠናቀቀው ብዙዓየሁ ክለቡ ጅማ አባ ቡና በመጨረሻ በሽረ እንዳሥላሴ ተሸንፎ ወደ ፕሪምየር ሊጉ የመመለስ ውጥኑ ባይሳካም እዚህ ደረጃ ለመድረሱ የአንበሳውን ድርሻ ይወስዳል። የቀድሞው የሐረር ቢራ እና ደደቢት አጥቂ የውል ማፍረሳ በመክፈል ከጅማ ጋር ተለያይቶ ለአዳማ ከተማ በሁለት ዓመት ውል የፈረመ ሲሆን የቡድኑን የጎል ማስቆጠር አቅም ያሳድጋል ተብሎ ይጠበቃል።ሌላኛው የጅማ አባ ቡና የመሀል ሜዳ ተጫዋች ሱራፌል ጌታቸው ለጅማ አባቡና በመጀመሪያ ዓመቱ ወጥ አቋም በማሳየት ጎልተው ከታዩ ተጫዋቾች መካከል የሚጠቀስ ነው። ከሙገር ሲሚንቶ የተገኘው ሱራፌል እንደ ብዙዓየሁ ሁሉ በጅማ አባ ቡና የነበረውን የአንድ ዓመት ቀሪ ውል ማፍረሻ በመክፈል ተለያይቶ ነው ወደ አዳማ በሁለት ዓመት ኮንትራት ያመራው።በክረምቱ በርካታ ተጫዋች ያስፈረመው አዳማ ከተማ ለሁለቱ ተጫዋቾች በድምሩ 800,000 (ስምንት መቶ ሺ ) የውል ማፍረሻ ለመክፈል መስማማቱ ታውቋል።